Official Journal L 310 , 13/11/1997 P. 0028 - 0031



Id-Deċiżjoni tal-Kummissjoni tal-5 ta’ Novembru 1997 li tapprova l-mekkaniżmu li jappoġġa l-ħolqien ta’ proġetti transnazzjonali konġunti għall-SMEs fil-Komunità (Test b’rilevanza għaż-ŻEE) (97/761/KE) IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ewropea, Wara li kkunsidrat id-Deċiżjoni tal-Kunsill 97/15/KE tad-9 ta’ Diċembru 1996 fuq it-tielet Programm multiannwali għall-intrapriżi ta’ daqs medju u żgħir (SMEs) fl-Unjoni Ewropea (mill-1997 sal-2000) [1], u partikolarment l-Artikolu 3 tiegħu, (1) Billi l-Kummissjoni, fil-komunikazzjoni tagħha ta’ l-10 ta’ Lulju 1996 fuq il-programm integrat favur l-SMEs [2], għamlet enfasi fuq in-nuqqas ta’ strumenti finanzjari li jagħtu għajnuna lill-SMEs li jixtiequ jagħmlu investimenti transnazzjonali; (2) Billi, fl-opinjoni tal-31 ta’ Ottubru 1996 [3], il-Kumitat Ekonomiku u Soċjali kkunsidra li ftit wisq mill-SMEs qed jinvestu f’livell transnazzjonali u jidħlu fi swieq ġodda fi Stati Membri oħra u li dan huwa minħabba nuqqas ta’ strument finanzjarju adegwat; (3) Billi, fid-9 ta’ Diċembru 1996 fir-riżoluzzjoni tiegħu fuq il-program integrat [4], il-Kunsill talab lill-Kummissjoni biex tinkoraġġixxi lill-SMEs biex iwaqqfu jew jiżviluppaw attività fi Stat Membru ieħor billi tneħħi l-ostakoli għall-investiment transkonfinanti u bil-ħolqien ta’ proġetti konġunti fl-Unjoni Ewropea; (4) Billi l-Kunsill, meta addotta d-Deċiżjoni Nru 97/15/KE, ikkunsidra li l-SMEs li l-attivitajiet tagħhom imorru lilhinn mill-fruntieri għandu jkollhom għajnuna biex jegħlbu xi debbolezzi strutturali; (5) Billi, fil-konklużjonijiet tagħha, il-Presidenza tal-Kunsill Ewropew ta’ Amsterdam fis-16 u 17 ta’ Lulju 1997 għamlet enfasi fuq ir-rwol essenzjali li għandhom l-SMEs fis-suq intern billi jippromwovu t-tkabbir u l-impjiegi fil-Komunità u stiednet lill-Kummissjoni biex tippreżenta inizjattivi rigward il-possibiltà ta’ ħolqien ta’impiegi; (6) Billi l-Parlament Ewropew, fir-riżoluzzjoni ta’ l-24 ta’ Mejju 1996 fuq l-Osservatorju Ewropew tal-SMES [5] jappella lill-Kummissjoni biex timplimenta l-miżuri li huma l-aktar adattati għat-tisħiħ tal-kooperazzjoni transnazzjonali bejn l-SMEs; (7) Billi l-pajjiżi taż-Żona Ekonomika Ewropea esprimew l-interess tagħhom fl-inizjattiva; (8) Billi l-SMEs ma bbenifikawx biżżejjed mill-opportunitajiet li joffri s-suq intern u, minħabba li ġie ffaċjat bil-globalizzazzjoni tal-kummerċ, is-swieq tradizzjonali tal-SMEs qed jiċkienu; (9) Billi l-iżvilupp ta’ proġetti konġunti bejn l-SMEs tal-Komunità jagħmluha possibli li jsir użu aħjar mill-opportunitajiet tas-suq intern, biex jitkabbru l-investiment u l-kummerċ u biex ikun hemm impatt pożittiv fuq l-impjiegi u t-tkabbir ekonomiku. (10) Billi l-SMEs jiltaqgħu ta’ spiss ma’ diffikultajiet biex jiksbu finanzjament bankarju għall-iżvilupp ta’ proġetti transnazzjonali konġunti minħabba fir-riskji ogħla għall-istituzzjonijiet finanzjarji; (11) Billi l-proġetti transnazzjonali konġunti jippromwovu t-trasferiment teknoloġiku u jtejbu l-kompetittività bejn l-imsieħba; (12) Billi l-miżuri previsti f’din id-deċiżjoni huma konformi ma’ l-opinjoni mogħtija mill-Kumitat previst mill-Artikolu 4 tad-Deċiżjoni Nru 97/15/KE, IDDEĊIDIET KIF ĠEJ: Artikolu 1 Deskrizzjoni ta’ l-inizjattiva L-inizjativa koperta b’din id-Deċiżjoni, relatata mal-‘Proġett Ewropew Konġunt’ (JEV), għandha tikkonsisti f’appoġġ għall-istabbilliment mill-SMEs ta’ proġetti transnazzjonali konġunti ġol-Komunità. Artikolu 2 L-ammont massimu għal kull proġett u l-ispejjeż eliġibbli Il-kontribuzzjoni tal-Komunità hija intiża biex tkopri parti mill-ispejjeż li jintnefqu għall-istabbiliment ta’ proġett konġunt. Il-kontribuzzjoni massima għal kull proġett għandha tkun ta’ 100000 ECU li jkopru: (a) sa 50 % ta’ l-ispejjeż eliġibbli, sa ammont massimu ta’ 50000 ECU; (b) sa 10 % ta’ l-ammont totali tal-investiment li jkun sar. L-ispejjeż eliġibbli għal-finijiet tal-punt (a) huma dawk relatati ma’ l-oriġni u l-istabbiliment ta’ proġetti transnazzjonali konġunti oriġinati mill-SMEs Ewropej, kif definit fl-Annessi II u I rispettivament. Dawn jinkludu l-ispejjeż speċifikati fl-Anness III u kwalunkwe spejjeż oħra li jkunu essenzjali għall-istabbiliment tal-proġett konġunt. Artikolu 3 Il-proċeduri 1. SME li tkun tixtieq tagħmel applikazzjoni taħt din l-iskema għandha tressaqha lil wieħed mill-intermedjarji finanzjarji fin-network tal-JEV, imsemmi fl-Artikolu 4. Dan l-intermedjarju għandu jiġi afdat biex jivvaluta l-applikazzjoni u, f’każ ta’ opinjoni favorevoli, jgħaddiha lill-Kummissjoni. 2. Il-kontribuzzjoni Komunitarja għandha titħallas lill-SME, permezz ta’ l-intermedjarju finanzjarju b’mod konformi mal-kondizzjonijet stabbiliti fil-paragrafi 3 u 4. 3. Fil-każ tal-50 % ta’ l-ispejjeż eliġibbli (b’massimu ta’ 50000 ECU), ħlas bil-quddiem li jista’ titħallas lura ta’ 50 % (massimu ta’ 25000 ECU) għandu jitħallas malli l-applikazzjoni tiġi aċċettata mill-Kummissjoni. It-tieni ħlas ta’ 50 % (massimu ta’ 25000 ECU) għandu jitħallas meta jiġu ppreżentati d-dokumenti ta’ l-appoġġ għall-ispejjeż kollha minfuqa fuq il-bażi ta’ rapport dettaljat tal-valutazzjoni finali li tippermetti stima tal-fattibilità tal-proġett konġunt kif ukoll ta’ l-investiment maħsub. Wara li jiġu aċċettati d-dokumenti mill-Kummissjoni, il-ħlas bil-quddiem li jista jitħallas lura jiġi konvertit f’għotja. 4. Għar-rigward ta’ l-investiment li jkun sar, ħlas limitat sa 10 % ta’ l-ammont investit għandu jsir wara li jitlesta l-investiment u fuq provi li l-attività l-ġdida tkun bdiet. 5. Kull SME li jkun qed jibbenifika mit-tielet ħlas (10 % ta’ l-investiment) għandha tobbliga ruħha li tressaq quddiem il-Kummissjoni, għal perjodu ta’ ħames snin, l-informazzjoni fuq l-attivitajiet tal-proġett konġunt li twaqqaf u partikolarment, fuq l-għadd ta’ impjiegi li nħolqu. Il-Kummissjoni għandha tipprepara rapporti annwali bbażati fuq inkjesti u, fejn ikun approprjat, fuq żjarat fuq il-post. Artikolu 4 Il-proċedura ta’ l-għażla L-applikazzjonijet għandhom jintbagħtu lill-Kummissjoni permezz ta’ network ta’ intermedjarji finanzjarji li jagħmlu li jkun fihom istituzzjonijiet li jispeċjalizzaw fl-investimenti finanzjarji, li għandhom jiġu stabbiliti wara li sejħa għal espressjonijet ta’ interess tiġi ppubblikata fil-Ġurnal Uffiċjali tal-Komunitajiet Ewropej. Il-Kummissjoni għandha tivverifika l-eliġibilità ta’ l-applikazzjonijiet fid-dawl ta’ l-għanijiet tal-programm, partikolarment l-effett fuq l-impjiegi. Biex l-inizjattiva msemmmija fl-Artikolu 1 titħalla tibda taħdem mill-iktar fis possibbli, għal-ewwel wieħed għandu jirrikorri għan-network ta’ intermedjarji finanzjarji tal-program JOP [6] u l-Entità Teknika ta’ l-Għajnuna JOP, li hija speċjalizzata fil-monitoraġġ tal-proġetti. Ammont massimu ta’ 5 % tal-budget għandu jkun jiġi rriservat biex ikopri l-ispejjeż esterni ta’ l-amministrazzjoni tal-inizjattiva. Magħmula fi Brussel, il-5 ta’Novembru 1997. Għall-Kummissjoni Christos papoutsis Membru tal-Kummissjoni [1] ĠU L 6, ta’ l-10.1.1997, p. 25. [2] KUM(96) 329 finali. [3] ĠU C 56, ta’ l-24.2.1997, p. 7. [4] ĠU C 18, tas-17.1.1997, p. 1. [5] ĠU C 166, ta’ l-10.6.1996, p. 238. [6] ĠU C 46, tat-22.2.1991, p. 11. -------------------------------------------------- L-ANNESS I ID-DEFINIZZJONI TA’ SMEs Id-definizzjoni ta’ SME għall-finijiet ta’ din l-inizjattiva hija dik imniżżla fl-Anness tar-Rakkomandazzjoni tal-Kummissjoni 96/280/KE [1], jiġifieri li dawn huma intrapriżi li: - għandhom anqas minn 250 impjegat, u - għandhom jew dħul annwali ta’ mhux iżjed minn 40 miljun ECU jew li t-total tal-karta tal-bilanċi annwali ma jkunx jaqbeż is-27 miljun ECU, u - jikkonformaw mal-kriterju ta’ l-indipendenza. Il-kriterju dwar l-eliġibiltà jgħodd għal-kull sieħeb li jifforma parti mill-proġett konġunt. Huwa biżżejjed li wieħed minn dawn l-SMEs involuti ma jilħaqx dan il-kriterju biex il-proġett jsir ineliġibbli. [1] ĠU L 107, tat-30.4.1996, p. 4. -------------------------------------------------- L-ANNESS II ID-DEFINIZZJONI TA’ PROĠETT KONĠUNT Il-kunċett ta’ ‘proġett konġunt’ għandu jiġi interpretat b’mod wiesa’, jiġifieri kull tip ta’ konsorzju, sħubija jew proġett konġunt fis-sens dejjaq, ta’ natura industrijali, ta’ servizz, kummerċjali jew ta’sengħa. Madankollu, għandhom jintlaħqu tliet kondizzjonijiet: - l-għan tal-proġett huwa dak li jinħolqu attivitajiet ekonomiċi ġodda, li jinvolvu investiment u l-ħolqien ta’ impjiegi fil-Komunità. It-trasferimenti ta’ attivitajiet ekonomiċi eżistenti li m’humiex eliġibbli. Bl-istess mod, ix-xiri ta’ intrapriżi eżistenti m’huwiex eliġibbli, - l-imsieħba għandhom jieħdu parti attiva fil-proġett konġunt u jieħdu miżura adegwata ta’ responsibiltà. Kull proġett konġunt li fih wieħed mill-imsieħba jkollu iżjed minn 75 % ikun ineliġibbli. Kull bidla fl-ishma tal-proġett konġunt matul it-tliet snin li jiġu wara l-iffirmar tal-kuntratt mal-Kummissjoni għandu jitressaq quddiem il-Kummissjoni għal reviżjoni tal-parteċipazzjoni finanzjarja tiegħu, - il-proġett konġunt għandu jiġi oriġinat minn talanqas żewġ SMEs minn żewġ Stati Membri differenti. -------------------------------------------------- L-ANNESS III L-ISPEJJEŻ ELIĠIBBLI 1. L-ispejjeż eliġibbli huma dawk li ma jkollohomx x’jaqsmu mal-konċett u l-istabbiliment ta’ proġett konġunt: - spejjeż li jintnefqu bħala parti mill-istudju (l-istħarriġ tas-suq, il-preparazzjoni tal-qafas legali, l-istima ta’ l-impatt ambjentali, l-istandards tekniċi, il-pjan tal-ġestjoni, eċċ.), - spejjeż għal esperti esterni (l-avukati, il-konsulenti, l-accountants): id-drittijiet ibbażati fuq l-ispejjeż attwali (limitati għal 650 ECU għal kull jum), l-ispejjeż tat-trasport, l-akkomodazzjoni u l-ispejjeż għas-sussistenza (b’mod konformi mad-disposizzjonijiet stabbiliti fil-qafas tal-kuntratt tal-Kummissjoni għall-provvista tas-servizzi), - spejjeż għal esperti interni (relatati ma vjaġġi barra l-pajjiż): allokazzjoni għal kull jum (200 ECU kull jum), spejjeż tat-trasport, akkomodazzjoni u spejjeż għas-sussistenza (b’mod konformi mad-disposizzjonijiet stabbiliti fil-qafas tal-kuntratt tal-Kummissjoni għall-provvista tas-servizzi), L-ispejjeż finanzjarji u l-ispejjeż li għandhom x’jaqsmu ma’ tfixxija ta’ sieħeb huma esklużi. 2. Għal-għotja, li tkopri sa 10 % ta’ l-investiment li jsir, investiment jitqies bħala kwalunkwe xiri jew produzzjoni ta’ assi tanġibbli jew intanġibbli li jiġu reġistrati bħala assi fissi fil-karta tal-bilanċi tal-proġett konġunt u valutati skond l-istandards normalment aċċettati fil-kontijiet. --------------------------------------------------